**Ordonanță de urgență pentru modificarea**

**și completarea Ordonanței Guvernului nr. 39/2005 privind cinematografia**

Având în vedere faptul că după mai bine de un deceniu de aplicare a prevederilor Ordonanței Guvernului nr. 39/2005 privind cinematografia, cu modificările și completările ulterioare, domeniul cinematografiei cunoaște o evoluție rapidă și s-a consolidat ca sector cultural relevant în lume și ca factor determinant al identității naționale,

Ținând cont de faptul că sistemul instituit și-a demonstrat atât rezultatele pozitive, cât şi limitele puse în evidenţă de evoluțiile interne şi europene în domeniul cinematografiei,

Având în vedere faptul că Centrul Național al Cinematografiei se află într-o situație extraordinară și în dificultatea de a putea susține financiar producția de film românească și cu participare românească, dedicată evenimentelor de importanță națională, precum celebrarea Centenarului Marii Uniri 1918,

Luând în considerare existența unor disfuncționalități semnificative a instrumentelor instituționale, financiare și legislative aflate la dispoziția acestei industrii, cât și a unor discrepanțe față de rezultatele și recunoașterea internațională a producțiilor românești, în condițiile în care cinematografia națională, alături de alte valori culturale a contribuit și contribuie la prestigiul României în lume, se impune luarea măsurilor legislative de urgență pentru a elimina sau cel puțin a diminua aceste decalaje,

Având în vedere imposibilitatea de a exploata mai departe producțiile ce au sume nerambursate prin creditul de producție accesat în vederea finanțării respectivei producții, imposibilitate creată prin lipsa capacității administrative și financiare de a desfășura o astfel de activitate,

Adoptarea de urgență a unor măsuri cu privire la salarizarea aparatului propriu al Centrul Național al Cinematografiei, precum și a instituției din subordinea sa, respectiv Arhiva Națională de Filme, rezidă în nevoia remedierii rapide a situației în care diversele reglementări din domeniu prevăd un nivel de salarizare cu mult sub nivelul importanței și complexității responsabilităților avute,

Ținând seama de faptul că adoptarea de măsuri imediate, prin ordonanţă de urgenţă, răspunde nevoii de a reduce diferențele dintre parcursul european al cineaștilor români și răspunsul instituțional și financiar perimat, consecință directă a capacității administrative reduse a instituțiilor din domeniul cinematografiei, considerăm că aceste elemente vizează interesul public şi constituie situaţii de urgenţă şi extraordinare a căror reglementare nu poate fi amânată,

**În temeiul art. 115 alin. (4) din Constituţia României, republicată,**

**Guvernul României adoptă prezenta ordonanţă de urgenţă**

**Art. I**

**Ordonanța Guvernului nr. 39/2005 privind cinematografia, publicată în Monitorul Oficial al României, Partea I, nr. 704 din 4 august 2005, aprobată cu modificări și completări prin Legea nr. 328/2006, cu modificările și completările ulterioare, se modifică și se completează după cum urmează:**

1. **După alineatul (3) al articolului 4 se introduce un nou alineat, alineatul (4) cu următorul cuprins:**

**”(4)** Salariile de bază ale personalului din aparatul propriu al Centrului Național al Cinematografiei se stabilesc, prin asimilare, la nivelul salariilor de bază aferente funcţiilor din cadrul aparatului propriu al Ministerului Culturii și Identității Naționale, cu respectarea reglementărilor legale în vigoare la data publicării prezentei ordonanțe.”

1. **Alineatul (2) al articolului 7 se modifică și va avea următorul cuprins:**

**”(2)** Salariile de bază ale personalului din aparatul propriu al Arhivei Naționale de Filme se stabilesc la nivelul corespunzător funcțiilor din Anexa III, Capitolul III din Legea-cadru nr. 153/2017 privind salarizarea personalului plătit din fonduri publice, iar pentru funcțiile care nu se regăsesc în anexa menționată se aplică dispozițiile art. 39 alin. (2) din Legea-cadru nr. 153/2017 privind salarizarea personalului plătit din fonduri publice.”

1. **La alineatul (2) al articolului 35, formula introductivă se modifică și va avea următorul cuprins:**

**”(2)** Concursul de selecţie a proiectelor cinematografice se organizează în 4 secţiuni:”

1. **La articolul 35 alineatul (2), după litera c) se introduce o nouă literă, litera d), cu următorul cuprins:**

**”d)** secțiunea filmelor de ficţiune de lung sau scurt metraj tematică.”

1. **După alineatul (2) al articolului 35 se introduce un nou alineat, alineatul (3) cu următorul cuprins:**

**”(3)** Tematica secțiunii de concurs menționate la alin. (2) lit. d) este stabilită înaintea anunțării sesiunii de concurs, prin hotărâre de Consiliu.”

1. **Alineatul (3) al articolului 37 se modifică și va avea următorul cuprins:**

**” (3)** Din totalul fondurilor se va aloca un cuantum minim de 15% pentru filmele de lung metraj de ficţiune de debut, minimum 5% pentru filmele de scurt metraj de ficţiune, minimum 10% pentru filmele documentare ,minimum 10% pentru filmele de animaţie si minimum 10% pentru filmele tematice.”

1. **La articolul 39** **alineatul (4), litera a) se modifică și va avea următorul cuprins:**

**”a)** o comisie formată din 5 membri pentru secţiunea filmelor de ficţiune, de lung şi scurt metraj și pentru secțiunea filmelor de ficţiune de lung sau scurt metraj tematică;”

1. **La articolul 43** **alineatul (1), după litera c) se introduce o nouă literă, litera c1 cu următorul cuprins:**

**”c1)** lista proiectelor cinematografice selecționate pentru filmele de ficțiune de lung metraj și scurt metraj tematice;”

1. **Alineatele (3) și (4) ale articolului 55 se modifică și vor avea următorul cuprins:**

**”(3)** Durata de rambursare a creditului direct pentru producţie este de 20 ani.

**(4)** În cazul nerambursării integrale a creditului direct pentru producție, după expirarea perioadei de 20 ani, Centrul Național al Cinematografiei va prelua, în baza unui protocol încheiat cu beneficiarul creditului, dreptul de valorificare a filmului respectiv, până la recuperarea cuantumului nerambursat din valoarea creditului acordat.”

**Art. II**

Pentru contractele de creditare în curs de derulare la data intrării în vigoare a prezentei ordonanţe de urgenţă, producătorul poate opta ca, până la împlinirea perioadei de rambursare a creditului prevăzută în contract, să încheie un act adițional cu privire la prelungirea acesteia, conform dispozițiilor art. 55 alin. (3) din Ordonanța Guvernului nr. 39/2005 privind cinematografia, cu modificările și completările ulterioare.

**PRIM MINISTRU**

**MIHAI TUDOSE**